62020TO0451(01)_INF
Rješenje predsjednika Općeg suda od 29. listopada 2020. –Facebook Ireland/Komisija
(predmet T-451/20 R)
„Privremena pravna zaštita – Tržišno natjecanje – Zahtjev za pružanje informacija – Članak 18. stavak 3. Uredbe (EZ) br. 1/2003 – Zahtjev za određivanje privremenih mjera – Hitnost – Fumus boni iuris – Odvagivanje interesa”
1.
Privremena pravna zaštita – Suspenzija primjene – Privremene mjere – Pretpostavke za određivanje – Fumus boni iuris – Hitnost – Teška i nepopravljiva šteta – Kumulativnost – Odvagivanje svih interesa o kojima je riječ
(čl. 278. i 279. UFEU-a)
(t. 23., 24)
2.
Privremena pravna zaštita – Suspenzija primjene – Pretpostavke za određivanje – Fumus boni iuris – Prima facie ispitivanje razloga navedenih u prilog tužbi – Tužba protiv Komisijine odluke kojom se nalaže podnošenje određenog broja dokumenata – Tužbeni razlozi koji se temelje na povredi načela nužnosti i prava na poštovanje privatnog života – Tužbeni razlozi koji na prvi pogled nisu neosnovani
(čl. 278. i 279. UFEU-a; Povelja Europske unije o temeljnim pravima, čl. 7.; Uredba Vijeća br. 1/2003, čl. 18. st. 3.)
(t. 30., 53., 68., 69.)
3.
Tržišno natjecanje – Upravni postupak – Zahtjev za pružanje informacija – Naznaka pravnih osnova i cilja zahtjeva – Zahtjev nužne veze između traženih informacija i ispitivane povrede – Komisijina margina prosudbe – Sudski nadzor – Doseg
(čl. 101. UFEU-a; Uredba Vijeća br. 1/2003, čl. 18. st. 3.)
(t. 36.-52.)
4.
Tržišno natjecanje – Upravni postupak – Zahtjev za pružanje informacija – Povreda privatnog života – Dopuštenost – Pretpostavke
(Povelja Europske unije o temeljnim pravima, čl. 7.; Uredba Vijeća br. 1/2003, čl. 18. st. 3.)
(t. 54.-67.)
5.
Privremena pravna zaštita – Suspenzija primjene – Privremene mjere – Pretpostavke za određivanje – Teška i nepopravljiva šteta – Teret dokazivanja na stranci koja zahtijeva privremenu mjeru – Opasnost povrede temeljnih prava – Nedostatnost za utvrđivanje teške štete – Ocjena s obzirom na okolnosti slučaja – Šteta u vezi s otkrivanjem osjetljivih osobnih podataka fizičkih osoba
(čl. 278. i 279. UFEU-a; Povelja Europske unije o temeljnim pravima, čl. 7.; Poslovnik Općeg suda, čl. 156. st. 3.)
(t. 70., 71., 73.-75., 82.-94., 114.)
6.
Privremena pravna zaštita – Suspenzija primjene – Pretpostavke za određivanje – Odvagivanje svih interesa o kojima je riječ – Suspenzija primjene Komisijine odluke kojom se nalaže prijenos dokumenata koji bi mogli sadržavati osjetljive osobne podatke – Odvagivanje između javnog interesa Komisije za očuvanje učinkovitosti pravila Unije o tržišnom natjecanju i interesa za zaštitu prava na privatni život fizičkih osoba – Uvođenje ad hoc postupka za ispitivanje dokumenata koji bi mogli sadržavati osjetljive osobne podatke
(čl. 278. UFEU-a; Povelja Europske unije o temeljnim pravima, čl. 7.; Uredba Vijeća br. 1/2003, čl. 18. st. 3.)
(t. 115.-120.)
Predmet
Zahtjev na temelju članaka 278. i 279. UFEU-a za suspenziju primjene Komisijine odluke C(2020) 3011 final od 4. svibnja 2020. u vezi s postupkom primjene članka 18. stavka 3. i članka 24. stavka 1. točke (d) Uredbe Vijeća (EZ) br. 1/2003 (predmet AT.40628 – Praksa Facebooka u vezi s podacima).
Izreka
1.
Suspendira se primjena članka 1. Odluke C(2020) 3011 final Europske komisije od 4. svibnja 2020. u vezi s postupkom primjene članka 18. stavka 3. i članka 24. stavka 1. točke (d) Uredbe Vijeća (EZ) br. 1/2003 (predmet AT.40628 – Praksa Facebooka u vezi s podacima) s obzirom na to da se u njoj navedena obveza odnosi na dokumente koji nisu u vezi s poslovnim djelatnostima društva Facebook Ireland Ltd i koji sadržavaju osjetljive osobne podatke, i to sve dok se ne provede postupak iz točke 2.
2.
Društvo Facebook Ireland utvrdit će dokumente koji sadržavaju podatke iz točke 1. i dostaviti ih Komisiji na zasebnom elektroničkom mediju. Ti dokumenti će potom biti pohranjeni u virtualnu sobu s podacima kojoj će moći pristupiti što je moguće manji broj članova istražnog tima, u (virtualnoj ili fizičkoj) nazočnosti jednakog broja odvjetnika društva Facebook Ireland. Članovi istražnog tima pregledat će i odabrati predmetne dokumente, pri čemu će istodobno odvjetnicima društva Facebook Ireland omogućiti da ih komentiraju prije nego što se dokumenti za koje se smatra da su relevantni uvrste u spis. U slučaju neslaganja o kvalifikaciji dokumenta, odvjetnici društva Facebook Ireland imat će pravo obrazložiti razloge svojeg neslaganja. U slučaju daljnjeg neslaganja, društvo Facebook Ireland moći će zatražiti arbitražu od direktora nadležnog za informiranje, komunikaciju i medije pri Komisijinoj „Glavnoj upravi za tržišno natjecanje”.
3.
Zahtjev za privremenu pravnu zaštitu se u preostalom dijelu odbija.
4.
Ukida se rješenje od 24. srpnja 2020., Facebook Ireland/Komisija (T-451/20 R).
5.
O troškovima će se odlučiti naknadno.